9.		Štatút neziskovej organizácie poskytujúcej
			verejno-prospešné služby
§ 1
Názov organizácie a jej sídlo
1.	Organizácia má názov „Jupiter“.
2.	Sídlom organizácie je Šumiac, Námestie hrdinov č. 3.
§ 2
Účel založenia organizácie
1.	Ťažko zdravotne postihnutým obyvateľom obce a starým obyvateľom obce poskytovať v ich domácnosti a zariadeniach obce opatrovateľské služby na zmiernenie alebo prekonanie následkov ich postihnutia, ako aj uspokojovať ich potreby odôvodnené starnutím.
2.	Obyvateľom obce, ktorých pohybová alebo orientačná schopnosť je v dôsledku choroby alebo úrazu podstatne obmedzená, poskytovať prepravu do zariadení lekárskej starostlivosti v obci a v rámci okresu Brezno, ako aj sprievodcu pri tejto preprave.
3.	Pre starých obyvateľov obce vytvárať vhodné podmienky na ich aktívnu účasť na spoločenskom, kultúrnom a verejnom živote podľa ich záujmov a zdravotného stavu.
§ 3
Služby uvedené v § 2 ods. 1 až 3 sa poskytujú za vopred zmluvne určených podmienok všetkým užívateľom v rovnakom rozsahu a kvalite.
§ 4
Orgány organizácie a ich právomoci
1.	Orgánmi organizácie sú:
a)	správna rada,
b)	riaditeľ,
c)	dozorná rada,
d)	zbor poradcov a aktivistov.
2.	Funkcie členov správnej rady, dozornej rady a zboru poradcov a aktivistov sú čestné. Člen uvedených orgánov má nárok na náhradu preukázaných výdavkov, ktoré mu pri výkone funkcie vznikli.
§ 5
Správna rada
1.	Správna rada je najvyšším orgánom organizácie.
2.	Správna rada
a)	schvaľuje rozpočet organizácie,
b)	schvaľuje ročnú účtovnú závierku a výročnú správu o činnosti a hospodárení (ďalej len „výročnú správu“),
c)	rozhoduje o zrušení, zlúčení, splynutí alebo rozdelení organizácie,
d)	podáva návrhy na zmeny zapisovaných skutočností v registri,
e) volí a odvoláva riaditeľa a určuje jeho plat,
f) odvoláva členov správnej rady a dozornej rady,
g) schvaľuje právne úkony týkajúce sa nehnuteľného majetku,
h) rozhoduje o zmenách v štatúte s výnimkou ustanovení, ktoré si zakladateľ vyhradil v zakladateľskej zmluve,
i) rozhoduje o obmedzení práva riaditeľa konať v mene neziskovej organizácie,
j) určuje výšku výdavkov na správu organizácie.
§ 6
1.	Správna rada má šesť členov, ktorí sú menovaní na štvorročné funkčné obdobie. Členom správnej rady môže byť iba fyzická osoba, ktorá je spôsobilá na právne úkony a je bezúhonná. Členom správnej rady nemôže byť člen dozornej rady a riaditeľ.
2.	Každý zakladateľ vymenúva dvoch členov správnej rady. Člen správnej rady na nové funkčné obdobie musí byť vymenovaný v posledných 30 dňoch funkčného obdobia členov správnej rady. Jeho funkčné obdobie začína plynúť dňom nasledujúcim po dni skončenia funkčného obdobia člena správnej rady, na miesto ktorého bol vymenovaný.
§ 7
1.	Správna rada volí zo svojich členov predsedu správnej rady a podpredsedu správnej rady.
2.	Predseda správnej rady zvoláva, pripravuje a riadi schôdze správnej rady. Predseda správnej rady zvolá správnu radu najneskôr do 15 dní, ak o to požiada tretina členov správnej rady alebo dozorná rada. Ak tak neurobí, správnu radu zvolá a predsedá jej podpredseda.
3.	Správna rada sa schádza podľa potreby, najmenej však štyrikrát ročne.
4.	Na platné rozhodnutie správnej rady je potrebný súhlas nadpolovičnej väčšiny jej členov.
§ 8
Členstvo v správnej rade zaniká
a)	uplynutím funkčného obdobia,
b)	odstúpením,
c)	odvolaním, ak člen správnej rady poruší ustanovenia zákona č. 213/1997 Z. z. o neziskových organizáciách poskytujúcich všeobecne prospešné služby alebo ustanovenia tohto štatútu, alebo prestane spĺňať podmienky voliteľnosti za člena správnej rady,
d)	smrťou.
§ 9
Člen správnej rady je povinný zúčastňovať sa schôdzí správnej rady. Neúčasť na troch po sebe nasledujúcich schôdzach sa hodnotí ako nezáujem o výkon funkcie a neplnenie povinností člena správnej rady podľa tohto štatútu.
§10
Riaditeľ
1.	Riaditeľ je štatutárny orgán, ktorý riadi činnosť organizácie a koná v jej mene. Rozhoduje o všetkých záležitostiach organizácie, ak nie sú zákonom, zakladateľskou zmluvou alebo štatútom vyhradené do pôsobnosti iných orgánov.
2.	Rozhodnutie správnej rady, štatút, alebo zakladateľská zmluva môže obmedziť právo riaditeľa konať v mene organizácie; toto obmedzenie však nie je účinné voči tretím osobám, ak tieto osoby o tejto skutočnosti nevedeli, alebo nemohli vedieť.
3.	Riaditeľ je oprávnený zúčastňovať sa na rokovaniach správnej rady s hlasom poradným.
4.	Za riaditeľa môže byť zvolená fyzická osoba, ktorá je spôsobilá na právne úkony a je bezúhonná.
§ 11
1.	Riaditeľa volí a odvoláva správna rada.
2.	Riaditeľa správna rada odvolá, ak
a)	bol právoplatne odsúdený za trestný čin spáchaný v súvislosti s výkonom funkcie riaditeľa alebo za úmyselný trestný čin,
b)	vykonáva činnosť uvedenú v § 27 zákona č. 213/1997 Z. z.,
c)	o to sám požiada.
3.	Riaditeľa môže správna rada odvolať, ak
a)	nie je schopný podľa lekárskeho posudku zo zdravotných dôvodov vykonávať túto funkciu dlhšie ako šesť mesiacov,
b)	koná v rozpore s ustanoveniami zákona č. 213/1997 Z. z., zakladateľskou zmluvou alebo štatútom,
c)	to navrhla dozorná rada alebo člen správnej rady.
§ 12
Dozorná rada
1.	Dozorná rada je kontrolný orgán organizácie, ktorý dohliada na činnosť organizácie.
2.	Členovia dozornej rady sú oprávnení nahliadať do všetkých dokladov a záznamov týkajúcich sa činnosti organizácie a kontrolujú, či je účtovníctvo riadne vedené v súlade s právnymi predpismi a či organizácia uskutočňuje svoju činnosť v súlade so všeobecne záväznými právnymi predpismi, zakladateľskou zmluvou a štatútom.
3.	Dozorná rada
a)	preskúmava ročnú účtovnú závierku a výročnú správu a predkladá svoje vyjadrenie k nim správnej rade,
b)	kontroluje vedenie účtovníctva a iných dokladov,
c)	upozorňuje správnu radu na zistené nedostatky a podáva návrhy na ich odstránenie.
4.	Dozorná rada je oprávnená
a)	navrhnúť zvolanie mimoriadneho rokovania správnej rady, ak si to vyžaduje záujem organizácie,
b)	podávať správnej rade návrh na odvolanie riaditeľa,
c)	navrhnúť obmedzenie práva riaditeľa konať v mene organizácie,
d)	zúčastniť sa prostredníctvom svojich členov na rokovaní správnej rady s hlasom poradným,
e)	upozorniť správnu radu na zistené porušenie právnych predpisov, zakladateľskej zmluvy alebo štatútu.
§ 13
1.	Dozorná rada má troch členov. Každý zo zakladateľov navrhuje jedného kandidáta na člena dozornej rady na štvorročné funkčné obdobie.
2.	Členom dozornej rady môže byť iba fyzická osoba, ktorá je spôsobilá na právne úkony a je bezúhonná. Členom dozornej rady nemôže byť člen správnej rady a riaditeľ.
3.	Na zánik členstva v dozornej rade sa primerane použijú ustanovenia o zániku členstva v správnej rade.
§ 14
Zbor poradcov a aktivistov
1.	Zbor poradcov a aktivistov je poradný a iniciatívny orgán organizácie.
2.	Jeho zasadnutia zvoláva a vedie podpredseda správnej rady.
3.	Na zasadnutí zboru poradcov a aktivistov sa môže zúčastniť každá osoba, ktorá sa podieľa na plnení úloh organizácie.
4.	Návrhy a podnety zboru poradcov a aktivistov je podpredseda správnej rady povinný odovzdať ostatným orgánom organizácie.
§ 15
Zákaz konkurencie
Člen správnej rady, riaditeľ a člen dozornej rady nesmie
a)	vo vlastnom mene ani na vlastný účet uzavierať obchody, ktoré súvisia s činnosťou organizácie,
b)	sprostredkúvať pre iné osoby obchody organizácie.
§ 16
Zo schôdzí organizácie sa vyhotovujú zápisnice, ktoré organizácia uschováva počas desiatich rokov.
Hospodárenie organizácie
§ 17
1.	Organizácia zabezpečuje svoju činnosť a hospodári so svojimi príjmami, vlastným majetkom a môže užívať majetok štátu alebo obce v súlade s osobitnými predpismi.
2.	Majetok organizácie tvoria
a)	vklady zakladateľov,
b)	príjmy z vlastnej činnosti,
c)	pôžičky, úvery a úroky,
d)	dary od fyzických osôb a právnických osôb.
3.	Organizácia hospodári aj s dotáciami z rozpočtu obce, zo štátneho rozpočtu a z rozpočtu štátneho fondu.
§ 18
1.	Organizácia poskytuje verejnoprospešné služby bezplatne.
2.	Za podmienky, že organizácia účelnejšie využije svoj majetok, môže poskytovať opatrovateľské služby aj osobám mimo rámca vymedzeného v § 2 štatútu, ak tým neohrozí kvalitu, rozsah a dostupnosť služieb, pre ktoré bola založená.
3.	Služby poskytnuté podľa odseku 2 sú spoplatnené. Výnos z nich nesmie byť použitý na prospech zakladateľov, členov orgánov organizácie ani jej zamestnancov a musí byť v celom rozsahu použitý na zabezpečenie účelu, pre ktorý bola organizácia založená.
§ 19
1.	Organizácia nesmie viazať poskytovanie svojich služieb na poskytovanie darov od fyzických osôb alebo právnických osôb.
2.	Prostriedky organizácie nesmú byť použité na financovanie činnosti politických strán, politických hnutí, ani na prospech kandidáta na volenú funkciu.
3.	Organizácia sa nemôže zúčastňovať na podnikaní iných osôb a nemôže uzatvárať zmluvu o tichom spoločenstve.
§ 20
1.	Organizácia hospodári podľa schváleného rozpočtu.
2.	Rozpočet organizácie obsahuje všetky rozpočtové príjmy a výdavky, pričom sa zostavuje a schvaľuje na príslušný kalendárny rok.
3.	Návrh rozpočtu predkladá riaditeľ na schválenie správnej rade najneskôr jeden mesiac pred začiatkom kalendárneho roka, na ktorý sa rozpočet zostavuje. Správna rada schvaľuje rozpočet organizácie najneskôr do 31. marca príslušného kalendárneho roka.
§ 21
1.	Riaditeľ organizácie vypracuje výročnú správu v termíne určenom správnou radou, najneskôr do 31. marca príslušného kalendárneho roka.
2.	Výročná správa obsahuje
a)	prehľad činností vykonávaných v kalendárnom roku s uvedením vzťahu k účelu založenia organizácie,
b)	ročnú účtovnú závierku a zhodnotenie základných údajov v nej obsiahnutých,
c)	výrok audítora k ročnej účtovnej závierke, ak ju audítor overoval,
d)	prehľad o peňažných príjmoch a výdavkoch,
e)	prehľad rozsahu príjmov (výnosov) v členení podľa zdrojov,
f)	stav a pohyb majetku a záväzkov organizácie,
g)	zmeny a nové zloženie orgánov organizácie, ku ktorým došlo v priebehu roka,
h)	ďalšie údaje určené správnou radou.
3.	Výročná správa je pre verejnosť prístupná v sídle organizácie. Jeden výtlačok výročnej správy sa zverejňuje na výveske okresného úradu.
§ 22
Zlúčenie a splynutie organizácie
1.	Správna rada môže rozhodnúť o zlúčení alebo splynutí organizácie s inou neziskovou organizáciou alebo nadáciou pôsobiacou v obci.
2.	Pri zlúčení prejde jej majetok na neziskovú organizáciu alebo nadáciu, s ktorou sa organizácia zlúčila.
3.	Pri splynutí prejde majetok organizácie na neziskovú organizáciu alebo nadáciu vzniknutú splynutím.
§ 23
Zánik a likvidácia
1.	Ak správna rada rozhodne o zrušení organizácie, riaditeľ bezodkladne vymenuje likvidátora a určí odmenu likvidátora.
2.	Likvidátor môže previesť likvidačný zostatok len na inú neziskovú organizáciu alebo nadáciu so sídlom a pôsobnosťou na území obce.
Šumiac 15. 1. 2023
	úradne overené podpisy
Poznámka
Nezisková organizácia je právnická osoba, ktorá poskytuje všeobecne prospešné služby za vopred určených a pre všetkých užívateľov rovnakých podmienok a ktorej zisk sa nesmie použiť v prospech zakladateľov, členov orgánov ani jej zamestnancov. Musí sa použiť v celom rozsahu na zabezpečenie všeobecne prospešných služieb.
Založenie, vznik, zrušenie, zánik, postavenie a hospodárenie neziskových organizácií poskytujúcich všeobecne prospešné služby upravuje zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov.
Nezisková organizácia môže poskytovať služby len vtedy, ak spĺňa podmienky na ich poskytovanie upravené osobitnými predpismi.
Názov neziskovej organizácie musí obsahovať označenie „nezisková organizácia“ alebo skratku „n. o.“ a musí sa odlišovať od názvu iných už registrovaných neziskových organizácií.
Nezisková organizácia vzniká dňom, keď rozhodnutie registrového úradu nadobudne právoplatnosť.
Registrovým úradom je príslušný obvodný úrad v Slovenskej republike, odbor všeobecnej vnútornej správy, podľa sídla neziskovej organizácie. Ústredný register neziskových organizácií vedie Ministerstvo vnútra SR, sekcia verejnej správy, odbor vnútorných vecí.
Písomný návrh na zápis neziskovej organizácie do registra musí podať zakladateľ alebo osoba na to ním písomne splnomocnená do 60 dní od založenia neziskovej organizácie. Pravosť podpisov navrhovateľa musí byť úradne overená.
Nezisková organizácia sa zruší
a)	uplynutím času, na aký bola založená,
b)	dňom uvedeným v rozhodnutí správnej rady o zrušení neziskovej organizácie, inak dňom, keď bolo toto rozhodnutie prijaté,
c)	rozhodnutím správnej rady o zlúčení, splynutí alebo rozdelení neziskovej organizácie,
d)	dňom uvedeným v rozhodnutí súdu o zrušení neziskovej organizácie, inak dňom, keď toto rozhodnutie nadobudlo právoplatnosť,
e)	vyhlásením konkurzu alebo zamietnutím návrhu na vyhlásenie konkurzu pre nedostatok majetku.